60.		Zmluva o bankovom uložení veci (§ 700 a nasl. OZ)
Zmluvné strany
1.	Kreditná a depozitná banka, a.s.
so sídlom v Žiline, Severná ul. č. 31 
IČO, DIČ, IČ DPH
zastúpená Tomášom Veselým, obchodným riaditeľom
zapísaná v obchodnom registri Okresného súdu v Žiline, odd. vo vl. č. ..............................
(ďalej len „banka“)
2.	Jozef Novotný
bytom 010 01 Žilina, Predmestská ul. č. 79, nar. .................., r. č. .....................................
(ďalej len „uložiteľ“)
uzavierajú túto 
zmluvu o bankovom uložení veci:
Čl. I
Predmet uloženia
1.	Banka sa zaväzuje prevziať za ďalej uvedených podmienok od uložiteľa
a)	depozitný certifikát č. K 000186 na 5 000 € (slovom päťtisíc eur),
b)	depozitný certifikát č. K 000192 na 10 000 € (slovom desaťtisíc eur),
c)	depozitný certifikát č. K 000200 na 3 000 € (slovom tritisíc eur),
vydané Prima bankou, a.s. v roku 2023, tieto certifikáty uložiť a pre uložiteľa spravovať.
2.	Uložiteľ sa zaväzuje platiť za to banke úplatu, ktorej výška sa dojednáva v Čl. IV tejto zmluvy.
Čl. II
Zmluvné podmienky
1.	Uložiteľ s Prima bankou, a.s. uzatvára zmluvu, z ktorej vyplýva, že depozitné certifikáty nie sú cennými papiermi.
2.	Uložiteľ sa zaväzuje odovzdať predmet uloženia banke pri podpise tejto zmluvy a banka sa zaväzuje predmet uloženia prevziať. Prevzatie je potvrdené prehlásením banky v tejto zmluve uvedeným.
3.	Záväzok banky obsahuje povinnosť uložené certifikáty spravovať. Správa spočíva v tom, že v lehotách uvedených v certifikátoch banka zaistí vyplácanie úrokov vyplývajúcich z certifikátov a ich prevedenie na účet uložiteľa č. .............................. v uvedenej banke.
4.	Uložiteľ sa zaväzuje odovzdať banke súčasne s predmetom uloženia aj písomnú plnú moc s cieľom plnenia jej záväzku vyplývajúceho z tejto zmluvy.
5.	Banka zodpovedá uložiteľovi za škodu spôsobenú stratou, zničením alebo poškodením predmetu uloženia, iba že by ich nemohla odvrátiť pri vynaložení odbornej starostlivosti.
6.	Banka zodpovedá uložiteľovi aj za prípadnú škodu, ktorá mu vznikne tým, že banka neuplatní právo na vzniknuté úroky včas.
7.	Po zániku zmluvy je banka povinná vydať uložiteľovi predmet uloženia. Uložiteľ sa zaväzuje vrátené certifikáty prevziať a vyrovnať dlžnú úplatu.
Čl. III
Doba trvania zmluvy
Zmluva sa uzatvára na dobu do konca splatnosti certifikátov, ktoré sú predmetom tejto zmluvy a ktorá je vo všetkých troch prípadoch stanovená do 31. 12. 2024.
Čl. IV
Cena
1.	Uložiteľ je povinný platiť banke pri splnení jej povinnosti podľa tejto zmluvy odmenu, ktorá sa stanoví za každý rok uloženia podľa položky 12/A skupina 1 sadzobníka Kreditnej a depozitnej banky, a.s. zo dňa 15. 7. 2022.
2.	Odmena je splatná k poslednému dňu príslušného kalendárneho roka.
Čl. V
Záverečné ustanovenia
1.	Uložiteľ prehlasuje, že na predmet uloženia podľa tejto zmluvy sa neviažu práva tretích osôb.
2.	Uložiteľ prehlasuje, že sa zoznámil so sadzobníkom banky uvedeným v Čl. IV.
3.	Zmluvné strany berú na vedomie, že v otázkach vzájomných vzťahov, ktoré táto zmluva neupravuje, platí Obch. zákonník v platnom znení, resp. ďalšie všeobecne záväzné predpisy.
4.	Uložiteľ je oprávnený kedykoľvek požiadať o vydanie predmetu uloženia pred uplynutím dohodnutej doby uloženia a správy. Ak neprejaví vôľu, aby zmluva naďalej trvala, zmluva zaniká.
5.	Zmluva sa vyhotovuje v dvoch rovnopisoch, každý s platnosťou originálu. Každá zo zmluvných strán obdrží po jednom z nich.
6.	Zmluva nadobúda platnosť a účinnosť súčasne, a to dňom jej podpisu oboma zmluvnými stranami.
Žilina 30. 3. 2023
	podpisy zmluvných strán
Poznámka
Táto zmluva má povahu absolútneho obchodného vzťahu. Jej obsahom je najmä záväzok banky, ktorá vždy musí byť jedným z jej účastníkov, že prevezme od uložiteľa určité veci, aby ich uložila a spravovala, a záväzok uložiteľa zaplatiť za to banke úplatu. Tým sa líši táto zmluva od zmluvy o uložení veci podľa § 516 a nasl. OZ, kde záväzok opatrovateľa nezahrnuje správu uloženej veci, ako je tomu v prípade bankového uloženia. Predmetom bankového uloženia veci nemôžu byť cenné papiere, ktorých úschovu, správu a uloženie upravuje osobitný zákon o cenných papieroch č. 600/1992 Zb.
Podstatnými náležitosťami zmluvy sú:
a)	záväzok banky prevziať veci okrem cenných papierov, aby ich uložila a spravovala; vzhľadom na toto ustanovenie a vyššie uvedenú zvláštnu právnu úpravu uloženia a správy cenných papierov bude okruh vecí, ktoré môžu byť predmetom uloženia, pomerne obmedzený; je pochopiteľné, že môže ísť iba o majetkové veci, ktorých povaha technicky umožňuje faktické uloženie v zariadeniach banky a vzhľadom na to, že banka má tieto veci aj spravovať, musia mať takú povahu, aby správu pripúšťali; mohlo by teda v praxi ísť najmä o určité druhy dokumentov, ktoré nie sú cennými papiermi podľa § 1 zákona o cenných papieroch a práva s nimi spojené predpokladajú ich správu. Tak napr. Občiansky zákonník umožňuje (§ 787 ods. 1), aby peňažný ústav dohodol s vkladateľom tzv. iné formy vkladu (najmä vkladové certifikáty, výherné listy a ďalšie), pri ktorých môže byť dohodnuté, že nemajú povahu cenných papierov. Tento druh dokumentov však umožňuje aj ich správu, ktorá môže spočívať v tom, že banka v prípade ich uloženia môže pre ukladateľa vyberať úrok, ktorý bude prevádzať na jeho účet a pod.;
b)	záväzok uložiteľa zaplatiť za to banke odmenu; pokiaľ výška odmeny nie je v zmluve dohodnutá, je banka oprávnená požadovať odmenu obvyklú v čase uzatvorenia zmluvy.
Banka je povinná dohodnutý predmet uloženia od uložiteľa prevziať a s vynaložením odbornej starostlivosti ho chrániť pred stratou, zničením, poškodením alebo znehodnotením. Podľa povahy predmetu uloženia je analogicky banka povinná urobiť všetky právne úkony, ktoré sú nevyhnutné na výkon a zachovanie práv, plynúcich uložiteľovi z predmetu uloženia. 
Povinnosťou uložiteľa je vystaviť banke na tento účel plnú moc.
Banka zodpovedá uložiteľovi za škodu, ktorá bola spôsobená stratou, zničením alebo poškodením predmetu uloženia, ibaže by ich nemohla odvrátiť pri vynaložení odbornej starostlivosti.
Uložiteľ je oprávnený kedykoľvek požiadať banku o vydanie predmetu uloženia, a ak zmluva medzitým nezanikla, je oprávnený ho uložiť späť.
Platnosť zmluvy môže ukončiť ktorákoľvek zo zmluvných strán písomnou výpoveďou s okamžitým účinkom, alebo tým, že uložiteľ vyzdvihne všetky uložené veci a neprejaví vôľu, aby zmluva naďalej trvala. Jeho povinnosťou je vyrovnať prípadnú dlžnú úplatu za dobu uloženia.